97/247/EY: Komission päätös, tehty 4 päivänä huhtikuuta 1997, neuvoa-antavan kalatalouskomitean vesiviljelyn erityisjaoston perustamisesta



Virallinen lehti nro L 097 , 12/04/1997 s. 0028 - 0029



KOMISSION PÄÄTÖS, tehty 4 päivänä huhtikuuta 1997, neuvoa-antavan kalatalouskomitean vesiviljelyn erityisjaoston perustamisesta (97/247/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, sekä katsoo, että on tärkeää koota ammatinharjoittajien ja kuluttajien mielipiteet eri näkökohdista, jotka liittyvät vesiviljelyn alalla yhteisön kalastus- ja vesiviljelyjärjestelmän perustamiseen, kalastusalalle perustettiin neuvoa-antava kalatalouskomitea 25 päivänä helmikuuta 1971 tehdyllä komission päätöksellä 71/128/ETY (1), sellaisena kuin se on viimeksi muutettuna päätöksellä 89/4/ETY (2), ottaen huomioon vesiviljelyalan kehitys, taloudellinen merkitys ja tietyt ominaispiirteet on syytä perustaa neuvoa-antavaan kalatalouskomiteaan vesiviljelyn erityisjaosto alan kuulemisen varmistamiseksi, ja on suotavaa, että jaoston puheenjohtajana toimii neuvoa-antavan kalatalouskomitean puheenjohtaja ja että neuvoa-antavan kalatalouskomitean ja erityisjaoston yhteisiä kokouksia järjestetään aina tarvittaessa, jotta kalastus- ja vesiviljelyalan kuulemisten yhteensovittaminen varmistetaan, ON PÄÄTTÄNYT SEURAAVAA: 1 artikla 1. Perustetaan Euroopan komission yhteyteen neuvoa-antavan kalatalouskomitean vesiviljelyn erityisjaosto, jäljempänä `jaosto`. 2. Jaosto koostuu seuraavien vesiviljelyalaan liittyvien eturyhmien edustajista: tuottajat, osuuskunnat, luottolaitokset, kauppa ja teollisuus, työntekijät ja kuluttajat. 2 artikla 1. Komissio voi kuulla jaostoa kaikista vesiviljelyä koskevista kysymyksistä ja erityisesti toimenpiteistä, jotka komission on toteutettava yhteisen kalastus- ja vesiviljelypolitiikan mukaisesti. 2. Jaoston puheenjohtaja voi ilmoittaa komissiolle, että on aiheellista kuulla jaostoa sen toimivaltaan kuuluvasta asiasta. 3. Puheenjohtaja tekee näin erityisesti jonkin jaostossa edustettuna olevan eturyhmän pyynnöstä. 3 artikla Jaostossa on 20 jäsentä. Paikat jaetaan seuraavasti: - 13 paikkaa vesiviljelyalan tuottajille ja osuuskunnille; näistä vähintään neljä paikkaa nilviäisten tuottajille ja osuuskunnille, - kolme paikkaa kaupalle ja vesiviljelytuotteiden jalostajille, - kaksi paikkaa vesiviljelyalan työntekijöille, - yksi jaettu paikka liikepankeille ja osuuskunnallisille erikoistuneille luottolaitoksille, - yksi paikka kuluttajille. 4 artikla 1. Komissio nimittää jaoston jäsenet Euroopan yhteisön tasolle perustettujen, 1 artiklan 2 kohdassa tarkoitettuja eturyhmiä parhaiten edustavien ammattijärjestöjen ja järjestöjen ehdotuksesta. Kutakin täytettävää paikkaa varten kyseiset järjestöt ehdottavat eri maiden kansalaisista kahta ehdokasta. 2. Jaoston jäsenen toimikausi on kolme vuotta, lukuun ottamatta ensimmäistä toimikautta, joka päättyy neuvoa-antavan kalatalouskomitean jäsenten toimikauden päättyessä. Jaoston jäsen voidaan nimittää uudeksi toimikaudeksi. Suoritetut tehtävät eivät oikeuta palkkioon. Kolmen vuoden toimikauden päätyttyä jaoston jäsenet pysyvät toimissaan, kunnes heidän seuraajansa nimitetään tai heidän toimikautensa uusitaan. Jäsenen toimikausi päättyy ennen kolmen vuoden toimikauden päättymistä, jos hän eroaa tehtävästään tai kuolee. Jäsenen toimikausi voi myös päättyä, jos häntä ehdottanut järjestö pyytää hänen korvaamistaan. Kyseinen jäsen korvataan jäljellä olevaksi toimikaudeksi 1 kohdassa säädettyä menettelyä noudattaen. 3. Komissio julkaisee tiedoksi luettelon komitean jäsenistä Euroopan yhteisöjen virallisessa lehdessä. 5 artikla Jaoston puheenjohtajana toimii neuvoa-antavan kalatalouskomitean puheenjohtaja. Jaosto valitsee varapuheenjohtajan kolmeksi vuodeksi, lukuun ottamatta ensimmäistä toimikautta, joka päättyy jaoston jäsenten toimikausien päättyessä, kuten 4 artiklan 2 kohdassa säädetään. Puheenjohtaja valitaan läsnä olevien jäsenten kahden kolmasosan enemmistöllä. Jaosto voi samaa menettelyä noudattaen nimittää muita jäseniä työvaliokuntaan. Tällöin työvaliokunnassa on puheenjohtajan lisäksi enintään yksi edustaja kustakin jaostossa edustettuna olevasta eturyhmästä. Työvaliokunta valmistelee ja järjestää jaoston työt. 6 artikla Puheenjohtaja voi jonkin edustettuna olevan eturyhmän pyynnöstä kutsua kyseisen ryhmän valtuuttaman henkilön osallistumaan jaoston kokouksiin. Hän voi samoin edellytyksin kutsua kenet tahansa, jolla on erityistä asiantuntemusta yhdessä esityslistaan merkityistä aiheista, osallistumaan asiantuntijana jaoston työhön; asiantuntijat osallistuvat kuitenkin ainoastaan sen kysymyksen käsittelyyn, joka on syynä heidän läsnäoloonsa. 7 artikla Jaosto voi perustaa työryhmiä työnsä helpottamiseksi. 8 artikla 1. Jaosto kokoontuu Euroopan komission toimipaikassa tämän kutsusta. Työvaliokunta kokoontuu sen puheenjohtajan yhdessä komission kanssa esittämästä kutsusta. 2. Yhteiset kokoukset neuvoa-antavan kalatalouskomitean kanssa järjestetään neuvoa-antavan kalatalouskomitean puheenjohtajan tai komission pyynnöstä. 3. Komission asianomaisten yksiköiden edustajat osallistuvat jaoston, työvaliokunnan ja työryhmien kokouksiin. 4. Komission yksiköt huolehtivat jaoston, työvaliokunnan ja työryhmien sihteeristön tehtävistä. 9 artikla Jaosto käsittelee asioita, joista komissio on pyytänyt lausuntoa. Äänestäminen ei ole käytössä. Pyytäessään jaoston lausuntoa komissio voi asettaa määräajan, jonka kuluessa lausunto on annettava. Jaostossa edustettuina olevien eturyhmien kannat ovat komissiolle toimitetussa selvityksessä. Jos jaosto antaa pyydetyn lausunnon yksimielisesti, se laatii yhteiset päätelmät, jotka liitetään selvitykseen. 10 artikla Jos komissio ilmoittaa jaoston jäsenille, että pyydetty lausunto tai esitetty kysymys on luonteeltaan luottamuksellinen, jaoston jäsenet eivät saa ilmaista tietoja, jotka ovat tulleet heidän tietoonsa jaoston tai työryhmien työn kautta, sanotun kuitenkaan rajoittamatta perustamissopimuksen 214 artiklan määräysten soveltamista. Tällöin ainoastaan jaoston jäsenet ja komission yksiköiden edustajat osallistuvat kokouksiin. 11 artikla Tämä päätös tulee voimaan 4 päivänä huhtikuuta 1997. Tehty Brysselissä 4 päivänä huhtikuuta 1997. Komission puolesta Emma BONINO Komission jäsen (1) EYVL N:o L 68, 22.3.1971, s. 18 (2) EYVL N:o L 5, 7.1.1989, s. 33